Taalbeleid vir universiteite vanjaar voltooiNaledi Pandor, minister van hoër onderwys. (Foto: ANA) Die nasionale taalbeleid vir hoër onderwys is nog nie klaar nie, maar behoort teen die einde van die jaar voltooi te wees, aldus die minister van hoër onderwys en opleiding, Naledi Pandor. Sy het geantwoord op ŉ skriftelike vraag deur adv. Anton Alberts, VF Plus-LP. Volgens Pandor is ŉ nuwe konseptaalbeleid opgestel en word ŉ sosio-ekonomiese impakstudie, soos deur regulasies vereis, tans uitgevoer. Daarna sal die beleid verwys word na die Raad op Hoër Onderwys (waar universiteite verteenwoordig word), soos deur wetgewing vereis. Daardie proses behoort teen Augustus voltooi te wees, wat verdere amendemente mag beteken. Die beleid kan reeds aanstaande jaar in werking gestel word. Rakende die insette wat reeds oor die onderwerp ontvang is, het Pandor gesê verskeie daarvan het klem gelê op gelykheid en die historiese marginalisering van swart Afrikatale. In sy inset het die Suid-Afrikaanse Akademie vir Wetenskap en Kuns klem gelê op die noodsaaklikheid om terminologie in Afrikatale te ontwikkel. Geen inset is volgens Pandor van die Afrikaanse Taalraad ontvang nie. In hul inset het die burgerregtegroep AfriForum die eksplisiete erkenning van Afrikaans as Afrikataal verwelkom. Pandor het gesê die kwessie word tans in samewerking met universiteite gefinaliseer en die finale dokument sal in die Staatskoerant gepubliseer word.